**Informatīvais ziņojums**

Par valdības rīcības plāna 2016. gadam 77. punkta “Izstrādāt priekšlikumus ekonomiskajiem stimuliem uzņēmējiem, lai motivētu viņu darbinieku regulāru piedalīšanos Zemessardzes mācībās” izpildes organizēšanu[[1]](#footnote-1)

Aizsardzības ministrija pastiprināti strādā pie Nacionālo bruņoto spēku (turpmāk – NBS) un Zemessardzes attīstības, arvien aktīvāk iesaistot zemessargus un rezerves karavīrus militārajās mācībās. Lai paaugstinātu NBS kaujas spējas un nodrošinātu plānveida militāro apmācību, ir jārisina tādi jautājumi kā darba devēju un darba ņēmēju interešu sabalansēšana, iespējamie atvieglojumi tiem darba devējiem, pie kuriem strādā zemessargi un rezerves karavīri.

**1. Situācijas apraksts**

Šobrīd spēkā esošie normatīvie akti regulē zemessargu un rezerves karavīru iesaisti militārajās mācībās gan darbalaikā, gan brīvdienās, pamatā nodrošinot mācībām nepieciešamo dienu skaitu.

**Militārā dienesta likums nosaka,** ka rezerves karavīru var iesaukt militārajās mācībās uz šādu laiku: virsnieku – kopumā līdz deviņiem mēnešiem, viena gada laikā – līdz 60 dienām; instruktoru un kareivi – kopumā līdz sešiem mēnešiem, viena gada laikā – līdz 30 dienām. Intervāls starp kārtējām militārajām mācībām, kurās iesaista rezerves karavīru, nav mazāks par četriem gadiem. Rezerves karavīru kārtējo militāro mācību starplaikos var iesaukt uz pārbaudes mācībām līdz 10 dienām gan no darba brīvajā, gan arī darba laikā. Šo laiku ieskaita militāro mācību kopējā laikā.

**Latvijas Republikas Zemessardzes likums** noteic, ka zemessargu iesaista Zemessardzes uzdevumu izpildē un apmācībā līdz 30 dienām gadā, bet, ja zemessargs tiek nosūtīts uz aizsardzības ministra noteiktajiem kursiem, — līdz 90 dienām gadā no pamatdarba vai mācībām brīvajā laikā. Darba devējs vai izglītības iestāde atbrīvo Zemessardzes dienestā iesaistīto zemessargu no darba pienākumu pildīšanas vai mācībām (studijām), neizmaksājot viņam darba samaksu, bet saglabājot darba (amata) vietu vai tiesības turpināt mācības:

1) līdz piecām darbadienām gadā zemessarga apmācībai;

2) līdz piecām darbadienām gadā Zemessardzes uzdevumu pildīšanai;

3) ārkārtējās situācijas vai izņēmuma stāvokļa izsludināšanas gadījumā – līdz ārkārtējās situācijas vai izņēmuma stāvokļa atcelšanai;

4) līdz pusotram gadam dalībai starptautiskajā operācijā vai ātrās reaģēšanas spēkos un tam nepieciešamajai apmācībai;

5) līdz pusotram gadam, ja zemessargam uzdots pildīt prombūtnē esoša karavīra vai vakanta amata pienākumus Nacionālajos bruņotajos spēkos.

Līdzšinējā pieredze liecina, ka Militārā dienesta likumā noteiktais laiks (dienu skaits) rezerves karavīru apmācībai un Latvijas Republikas Zemessardzes likumā noteiktais dienu skaits zemessargu apmācībai ir pietiekams, lai nodrošinātu kvalitatīvu apmācību. Zemessargu apmācībai un dienesta uzdevumu izpildei likums nosaka ierobežojumus attiecībā uz šo pasākumu organizēšanu darbalaikā – līdz piecām darbadienām gadā apmācībai un līdz piecām darba dienām gadā dienesta uzdevumu izpildei. Rezerves karavīru apmācības organizēšanai darba dienās šādus ierobežojumus likums neparedz.

Profesionālā dienesta virsnieki un instruktori zemessargu apmācību veic brīvdienās, un tas rada līdzīgas problēmas kā zemessargiem. Tādēļ perspektīvā pakāpeniski ir jāpalielina zemessargu apmācību dienu skaits darbadienās. NBS jau ir sākuši praktizēt jaunuzņemto zemessargu pamatapmācības organizēšanu militārās nometnes veidā vasarā, kad pamatapmācība notiek kompakti mēneša laikā speciāli organizētā nometnē. Šādas apmācības rezultāti rāda, ka vienlaidus apmācība dod labākus rezultātus, nekā apmācība nedēļas nogalēs, tādēļ arvien biežāk tiek praktizēta Zemessardzes mācību organizēšana ne tikai nedēļas nogalēs, bet arī iekļaujot darbadienas, veicot zemessargu apmācību vairākas dienas pēc kārtas. Zemessardzei ir nodoms perspektīvā pakāpeniski pāriet uz zemessargu apmācību, organizējot desmit dienu nepārtrauktas mācības, iekļaujot piecas darba dienas un nedēļas nogales pirms un pēc šīm darba dienām, tā nodrošinot katras vienības kaujas spēju celšanai ļoti svarīgo kolektīvo apmācību. Tāpēc ir jārod veids, kā panākt līdzsvaru starp valsts aizsardzības nodrošināšanai nepieciešamo zemessargu un rezerves karavīru apmācību un darba devēju un darba ņēmēju interesēm un motivēt uzņēmējus atbalstīt darbinieku regulāru piedalīšanos Zemessardzes un rezerves karavīru mācībās.

Izvērtējot vairāku valstu pieredzi bruņoto spēku un darba devēju[[2]](#footnote-2) sadarbības nodrošināšanā, var secināt, ka katras valsts likumdošanā noteiktajos ietvaros un kārtībā tiek meklēts līdzsvars starp darba devēju motivēšanas metodēm jeb rosinošo faktoru kopumu (ekonomiskie, materiālie, sociālie, morālie un citi stimuli) un precīzām normatīvo aktu un savstarpēji noslēgto līgumu izpildes prasībām kā darba devējiem, tā apmācāmajiem rezerves karavīriem (zemessargiem). Jāatzīmē, ka Zviedrijā un Somijā netiek praktizēti kādi īpaši pasākumi un nav noteikti atvieglojumi rezervistu/rezerves karavīru un zemessargu darba devējiem, jo daudzi darba devēji arī paši ir rezervisti/rezerves karavīri vai zemessargi un regulāri piedalās apmācībā, tā rādot piemēru darbiniekiem. Arī Igaunijā un Lietuvā darba devējiem nav paredzēti atvieglojumi.

Aizsardzības ministrija, izmantojot informāciju par citu valstu pieredzi, ir uzsākusi darbu, lai veicinātu komersantu izpratni par nepieciešamo atbalstu zemessargiem un rezerves karavīriem, kā arī veidotu komersantu atpazīstamību, kuri atbalsta zemessargus un rezerves karavīrus, informējot sabiedrību par pozitīvajiem sadarbības piemēriem.

Lai stimulētu komersantus atbalstīt darbiniekus zemessargus un rezerves karavīrus, Aizsardzības ministrija aicina izvērtēt iespēju noteikt zināmas priekšrocības tiem komersantiem (piegādātājiem) publiskajos iepirkumos, kas nodarbina zemessargus un rezerves karavīrus, vienlaikus skaidrojot sabiedrībai šādu priekšrocību iespējamību un nepieciešamību, tā veicinot sabiedrības izpratni. Aizsardzības ministrijai ir iecere reizi gadā organizēt konferenci, kurā tiktu pārrunāta darba devēju nozīme zemessargu un rezerves karavīru apmācības procesa sekmīgā īstenošanā.

Izanalizējot NBS un Zemessardzes rīcībā esošos datus, zemessargus pēc viņu nodarbošanās var iedalīt vairākās kategorijās[[3]](#footnote-3):

Pamatojoties uz analīzi, redzams ka arī zemessargu darba devēji būtiski atšķiras. Ņemot vērā zemessargu darba devēju sadalījumu, ir jāizvēlas katrai darba devēju grupai piemērotākās stimulēšanas metodes.

**2. Nepieciešamās izmaiņas**

Pēc konsultācijām arLatvijas Darba devēju konfederāciju, Ekonomikas ministriju un Finanšu ministriju tika identificēti šādi risinājumi.

**2.1. Administratīvās un ekonomiskās, materiālās stimulēšanas metodes**

**Valsts sektorā**:

* Ministru kabineta rīkojums, kas iestādēm uzliek par pienākumu pie viņiem strādājošo zemessargu un rezerves karavīru dalības nodrošināšanu plānotajās mācībās;
* zemessargu un rezerves karavīru papildu motivēšana, piemēram, apmaksāts mācību atvaļinājums uz militārās apmācības laiku (tikai rezerves karavīriem), vai papildu atvaļinājuma piešķiršana pēc nepieciešamo grozījumu veikšanas normatīvajos aktos.

**Pašvaldībās**:

* vienošanās ar pašvaldībām, ka pašvaldību iestādes veicinās pie viņiem strādājošo zemessargu un rezerves karavīru dalību plānotajās mācībās, kā arī pēc iespējas piešķirs mācību atvaļinājumu uz militārās apmācības laiku rezerves karavīriem un papildu atvaļinājumu zemessargiem;
* zemessargu un rezerves karavīru papildu motivēšana, piemēram, apmaksāts mācību atvaļinājums uz militārās apmācības laiku (tikai rezerves karavīriem) vai papildu atvaļinājuma piešķiršana pēc nepieciešamo grozījumu veikšanas normatīvajos aktos.

**Valsts akciju sabiedrībām un komersantiem**:

* nodokļu atvieglojumi;
* priekšrocības publiskajos iepirkumos.

**Nodokļu atvieglojumi.** Spēkā esošajos normatīvajos aktos ir paredzēti nodokļu atvieglojumi uzņēmumiem[[4]](#footnote-4), kuros strādājošos zemessargus iesauc uz mācībām un viņu vietā tiek pieņemti citi darbinieki. Šādos gadījumos nodokļu atvieglojumi piemērojami par laiku, kamēr zemessargs pilda dienesta pienākumus. Zemessardzes un NBS pieredze rāda, ka praktiski netiek izmantota iespēja uz mācībām iesauktā darbinieka vietā uz laiku pieņemt jaunu darbinieku, jo ir grūti atrast tādu darbinieku, kuram būtu nepieciešamā kvalifikācija un kurš vēlētos stāties darbā uz noteiktu, pie tam vēl īsu laiku – darbinieka, iesaukta uz militārajām mācībām, aizvietošanai. Tādēļ **nodokļu atvieglojumi** primāri jāattiecina uz gadījumiem, kad uzņēmējs uz mācībām iesauktā zemessarga un rezerves karavīra vietā izmanto citus sava uzņēmuma darbiniekus, uzdodot tiem pildīt papildu pienākumus – aizvietot uz mācībām iesaukto kolēģi. Uzņēmējiem izdevīgs un saprotams risinājums būtu noteikt uzņēmuma ienākuma nodokļa atlaidi, kuras apmērs ir atkarīgs no uzņēmumā reāli nodarbināto zemessargu skaita un militārajās mācībās pavadīto darba dienu skaita, par katru darbinieka – zemessarga militārajās mācībās pavadīto darba dienu noteikt 20 eiro atlaidi uzņēmuma ienākuma nodoklim. Tātad, ja viens darbinieks ir iesaistīts 5 darba dienas Zemessardzes mācībās, uzņēmums saņem atlaidi 5 x 20 = 100 eiro, un, jo vairāk uzņēmumā strādā zemessargu un piedalās militārajās mācībās, jo lielākas atlaides saņem uzņēmums. Atbilstoši Valsts aizsardzības koncepcijai[[5]](#footnote-5), lai spētu pildīt noteiktos valsts aizsardzības uzdevumus, NBS miera laikā uztur 17500 militāri sagatavotus karavīrus, tai skaitā 8000 zemessargus[[6]](#footnote-6). Pieņemot, ka gada laikā aptuveni puse zemessargu tiks iesaistīta militārajās mācībās darba laikā 5 dienas, tad valsts budžets nesaņems 40000 eiro: 5 dienas x20 eiro x 4000 zemessargu = 40000 eiro.

**Priekšrocības publiskajos iepirkumos** paredzēs kārtību, kādā komersantam (piegādātājam) piešķir lielākas priekšrocības (papildu punktus) publiskajos iepirkumos, ja tas nodarbina vairāk zemessargu un rezerves karavīru, ja visi pārējie publiskā iepirkuma nosacījumi ir līdzvērtīgi – pēc analoģijas ar zaļo iepirkumu un sociālo iepirkumu. Šāda kārtība paredzēs, ka komersants (piegādātājs), piedaloties iepirkuma konkursā, kopā ar iesniedzamajiem dokumentiem iesniedz izziņu no Zemessardzes, kas apliecina nodarbināto zemessargu skaitu uzņēmumā un to, cik darba dienas uzņēmumā strādājošie zemessargi ir piedalījušies militārajās apmācībās pēdējā gada laikā. Lai neradītu nevienlīdzīgu situāciju iepirkumos mazajiem piegādātājiem, ir jāizvērtē, vai ņemt vērā nodarbināto zemessargu skaitu absolūtajos skaitļos, vai procentos pret visu nodarbināto skaitu.

Lai ieviestu minētos uzņēmēju stimulēšanas un atbalsta veidus, nepieciešami grozījumi likumā “Par uzņēmumu ienākuma nodokli”, Publisko iepirkumu likumā un Aizsardzības un drošības jomas iepirkumu likumā. Ņemot vērā, ka valstī tuvākajā nākotnē ir paredzētas būtiskas izmaiņas nodokļu politikā, zemessargu darba devējiem kā svarīgākie stimuli būs piedāvātās priekšrocības publiskajos iepirkumos.

Zemessargu vērā ņemamu daļu sastāda individuālie uzņēmēji/pašnodarbinātie, viņiem nav jāmaksā uzņēmuma ienākuma nodoklis, bet publiskajos iepirkumos viņi nepiedalās. Tādēļ uz viņiem neattiecas ekonomiskie stimuli, kas domāti uzņēmumiem un valsts akciju sabiedrībām.

**2.2. Sabiedrības informēšanas un izglītošanas metodes**

Papildus minētajām metodēm ir jāizmanto sabiedrības informēšanas un izglītošanas metodes (attiecināmas uz visām darba devēju grupām): sabiedrisko attiecību kampaņas, parādes, “atvērto durvju” dienas vienībās, apmācība par valsts aizsardzības jautājumiem. Attiecībā uz komersantiem jāizmanto arī tādas metodes, kā darba devēju, kas visvairāk atbalsta savus darbiniekus zemessargus un rezerves karavīrus, apbalvošana.

Ziņojuma pielikumā pievienotajā tabulā ir apkopoti priekšlikumi par sadarbības veidošanu vai organizēšanu ar atšķirīgiem darba devējiem, veicinot motivāciju, lai nodrošinātu darbinieku regulāru dalību zemessargu un rezerves karavīru apmācībā.

**3. Secinājumi un priekšlikumi**

3.1. Darba devēju stimulēšanai noteikt uzņēmuma ienākuma nodokļa atvieglojumus un priekšrocības iepirkumos.

3.2. Aizsardzības ministrijai sadarbībā ar Finanšu ministriju līdz 2018. gada 1. janvārim sagatavot priekšlikumus normatīvo aktu grozījumiem par:

3.2.1. uzņēmuma ienākuma nodokļa atlaidi, kuras apmērs ir atkarīgs no uzņēmumā reāli nodarbināto zemessargu skaita un militārajās mācībās pavadīto darba dienu skaita – par katru darbinieka militārajās mācībās pavadīto darba dienu nosakot 20 eiro atlaidi uzņēmuma ienākuma nodoklim;

3.2.2. priekšrocību noteikšanu komersantiem (piegādātājiem) publiskajos iepirkumos, kas nodarbina zemessargus un rezerves karavīrus, ja citi priekšnoteikumi dalībai iepirkumā ir vienādi.

3.3. Aizsardzības ministrijai līdz 2018. gada 1. janvārim sagatavot nepieciešamos grozījumus normatīvajos aktos, kas atļautu piešķirt apmaksātu mācību atvaļinājumu uz militārās apmācības laiku (tikai rezerves karavīriem) vai papildu atvaļinājumu.

3.4. Aizsardzības ministrijai, organizējot rezerves karavīru un zemessargu mācības, sagatavot ziņojuma 2.1. punktā minēto Ministru kabineta rīkojumu.

**Pielikumā: “Pielikums** informatīvajam ziņojumam “Par valdības rīcības plāna 2016. gadam 77. punkta “Izstrādāt priekšlikumus ekonomiskajiem stimuliem uzņēmējiem, lai motivētu viņu darbinieku regulāru piedalīšanos Zemessardzes mācībās” izpildes organizēšanu” uz 1 lpp.

Aizsardzības ministrs R. Bergmanis

Vīza: valsts sekretārs J. Garisons

10.04.2017.

1761

J. Mačis

Tālr. 67335088, fakss 67335250

e-pasta adrese: Juris.Macis@mod.gov.lv

1. Rīcības plāna 77. punkts balstīts uz M. Kučinska **valdības deklarācijā** noteikto: “Stiprināsim Zemessardzes kapacitāti un lomu valsts aizsardzībā, attīstot tās kaujas un reaģēšanas spējas, modernizējot Zemessardzes ekipējumu un palielinot rekrutēto zemessargu skaitu, kā arī meklējot ekonomiskos stimulus uzņēmējiem, kas nodrošina savu darbinieku regulāru piedalīšanos Zemessardzes mācībās.”. Pēc 77. punktā noteiktā uzdevuma izpildes tiks sasniegts “darbības rezultāts: izstrādāts pasākumu plāns, lai nodrošinātu darba devēju atbalstu zemessargu un rezerves karavīru dalībai kolektīvajā apmācībā, tādējādi nodrošinot 8000 zemessargu pilnīgu apmācību. Termiņš: 30.06.2017.”. [↑](#footnote-ref-1)
2. ASV, Lielbritānija, Vācija, Kanāda, Austrālija, Jaunzēlande [↑](#footnote-ref-2)
3. Zemessardzes informācija par stāvokli 2017. gada februārī, kopā 7622 zemessargi. [↑](#footnote-ref-3)
4. Likuma “Par uzņēmuma ienākuma nodokli” 6.panta 18.daļa. [↑](#footnote-ref-4)
5. Valsts aizsardzības koncepcijas 104. punkts. [↑](#footnote-ref-5)
6. Atbilstoši NBS datiem, uz 2017. gada 31. janvāri, Zemessardzē dien 7956 zemessargi. [↑](#footnote-ref-6)